PREB ตุน Backlog กว่า 8 พันลบ. ลุยเปิดโครงการแนวราบ หนุนรายได้ปี 63
PREB ตุน Backlog กว่า 8 พันลบ. ลุยเปิดโครงการแนวราบ Q4 หนุนรายได้ปี 63 ทรงตัว 
PREB ตุน Backlog กว่า 8 พันลบ. ลุยเปิดโครงการแนวราบ Q4 หนุนรายได้ปี 63 ทรงตัว
16 ต.ค. 2563

นายวิโรจน์ เจริญตรา กรรมการผู้จัดการ บริษัท พรีบิลท์ จำกัด (มหาชน) หรือ PREB เปิดเผยว่า แนวโน้มธุรกิจรับเหมาก่อสร้างในปี 2563 ยังมีความท้าทาย จากการแพร่ระบาดของไวรัสโควิด-19 ที่กดดันภาวะเศรษฐกิจ จากการล็อกดาวน์ประเทศ และทำให้พฤติกรรมผู้บริโภคเปลี่ยนแปลง อย่างไรก็ตาม แนวโน้มรายได้ของบริษัทในปีนี้คาดว่าใกล้เคียงกับปีที่ผ่านมา โดยได้รับปัจจัยหนุนจากงานในมือรอรับรู้รายได้ (Backlog) ที่มีประมาณ 8 พันล้านบาท ซึ่งจะทยอยรับรู้รายได้ในปี 2563-2565
อีกทั้ง บริษัทยังมีแผนเปิดตัวโครงการบ้านเดี่ยวบริเวณพุทธมณฑลสาย 3 มูลค่า 1,087 ล้านบาท เพื่อรองรับความต้องการของผู้บริโภค โดยจะเริ่มรับรู้รายได้ในไตรมาส 4/63
“เราเชื่อมั่นว่า หุ้นรับเหมาก่อสร้างยังคงมีเสน่ห์ โดยเฉพาะ PREB ยังถือเป็นหุ้นก่อสร้างที่มีการขยายงานอย่างต่อเนื่อง จากพันธมิตรที่คอยสนับสนุนกันมาอย่างยาวนาน  และถึงแม้ว่าในช่วง 2-3 ปีที่ผ่านมา PREB มีสัดส่วนการรับงานระหว่างอาคารสูงกับอาคารทั่วไปในอัตรา 80 : 20  ซึ่งโดยทั่วไป อาคารสูงเป็นคอนโดมิเนียมของผู้ประกอบการรายใหญ่ที่มีผลงานการขายที่ดี  ส่งผลให้แม้บริษัทจะรับงานตึกสูงถึง 80% ของงานทั้งหมด แต่ก็ไม่มีความเสี่ยงในเรื่องของการเก็บเงิน หรือการหยุดชะงักของโครงการระหว่างทาง  ซึ่งเชื่อว่าจากการที่มีพันธมิตรที่แข็งแกร่ง และความต้องการที่อยู่อาศัยในลักษณะคอนโดมิเนียม จะยังมีความต้องการต่อเนื่อง และผู้พัฒนาอสังหาริมทรัพย์รายใหญ่ ก็ยังคงเดินหน้าหาทำเลที่ดี เพื่อเปิดโปรเจ็คท์ใหม่ต่อเนื่อง”นายวิโรจน์ กล่าว
ทั้งนี้ บริษัทยังคงมีงานก่อสร้างร่วมกับพันธมิตรอย่างต่อเนื่อง  โดยล่าสุด ได้รับงานเป็นผู้รับเหมางานก่อสร้างหลัก และงานด้านสถาปัตยกรรม ในโครงการ “หัวหิน 71 เรสซิเดนเซส” ของบมจ.พราว เรียล เอสเตท (PROUD) ซึ่งเริ่มดำเนินการก่อสร้างแล้วตั้งแต่ไตรมาส 3  ระยะเวลาก่อสร้างราว 19 เดือน